[{"text_idx": "#000000", "text": "Wyddoch chi fod bara wedi\u2019i dostio\u2019n syth o\u2019r rhewgell yr un mor flasus a\u0302 bara o\u2019r cwpwrdd? Wir i chi! Teflir 20 miliwn o dafelli bara cyfan yn y DU bob dydd \u2013 gan amlaf am na chawsant eu defnyddio mewn pryd.\nMae hynny\u2019n golygu bod unigolyn cyfartalog yn y DU yn taflu mwy ha hanner torth o fara bob mis! Gallwch gadw bara'n hirach trwy ei rewi, a'i ddefnyddio yn syth o'r rhewgell i wneud tost."}, {"text_idx": "#000001", "text": "Rydym am eich ysbrydoli gyda syniadau ar gyfer eich tost, i ddangos bod tost yn fwy na dim ond dewis diflas ar gyfer brecwast. Byddwch yn greadigol gyda'ch torth, arbrofwch gyda'r topins blasus, cyfleus a fforddiadwy ymysg ein syniadau topins tost!\nCofiwch rannu eich hoff dopins tost gyda #BaraCrasuNidGwastraffu ar y cyfryngau cymdeithasol.\nRoi cynnig ar rai o\u2019r rhain:"}, {"text_idx": "#000003", "text": "Gall tost wneud partner perffaith i gynhwysion salad iachus sy\u2019n llechu yn yr oergell - sicrhewch nad oes unrhyw beth yn mynd i\u2019r bin. Estynnwch fara\u2019n syth o\u2019r rhewgell a\u2019i roi yn y tostiwr i gyfannu\u2019r cynhwysion blasus eraill."}, {"text_idx": "#000004", "text": "Rhowch gynnig ar B.L.T.T. Bacwn, letys, tomato a thost! Ychwanegwch ychydig o giwcymbr, winwns coch a dail salad ychwanegol os oes rhai\u2019n llechu yng nghefn eich oergell. Ewch gam ymhellach drwy roi ychydig o ddresin Ffrengig ar ei ben."}, {"text_idx": "#000005", "text": "Ewch gam ymhellach a chynnwys bwydydd hynod iachus gyda\u2019n Tost Ffenigl Llesol. Cymysgwch radis, ffenigl, ciwcymbr a\u0302 sudd lemon a me\u0302l am flas ffres braf! Ychwanegwch goriander a hadau blodau\u2019r haul os oes gennych rai i\u2019w sbario."}, {"text_idx": "#000006", "text": "Eisiau gwneud ambell newid i\u2019ch arferion bwyta byrbrydau? Mae\u2019r topins tost hyn yn siw\u0302r o ddod a\u0302 dw\u0302r i\u2019ch dannedd a\u2019ch helpu i gael eich pump y dydd mewn ffordd flasus."}, {"text_idx": "#000007", "text": "Ydych chi wedi cael blas ar ambell un o\u2019n topins tost, ac yn barod i fynd gam ymhellach? Beth am roi cynnig ar y baba ganoush Morocaidd hwn ar dost? Cymysgwch dip planhigyn wy o\u2019r siop gyda syltanas a chwmin. Rhowch y cymysgedd planhigyn wy ar eich tost ac arllwyswch ychydig o iogwrt ar ei ben. Gwasgarwch hadau pomgranad ar ei ben os oes gennych chi rai!"}, {"text_idx": "#000008", "text": "Mae\u2019r topin tost hwn yn hynod o hawdd ac yn flasus. Gratiwch foron, betys ac afal mewn powlen ac ychwanegwch ychydig o sudd lemon. Estynnwch fara o\u2019r rhewgell a\u2019i dostio, wedyn taenwch hwmws arno. Gwasgarwch y cymysgedd amryliw ar ei ben, ac mae\u2019n barod!"}, {"text_idx": "#000009", "text": "Oren a betys ar dost"}, {"text_idx": "#000010", "text": "Eisiau rhoi\u2019r prosesydd bwyd ar waith? Taflwch fetys, gwygbys a sudd leim, a\u2019i orffen gyda chwmin a chroen oren, os oes gennych beth. Tostiwch fara blasus (fe ddewisom dorth hadau) a defnyddiwch hwmws betys fel topin."}, {"text_idx": "#000011", "text": "Teimlo'n wan ar o\u0302l noson drom, neu eisiau gwneud i'r siopa bwyd wythnosol bara ychydig yn hirach? Rhowch gynnig ar un o'r amrywiaeth o dopins tost blasus, syml - y bwyd cysur perffaith."}, {"text_idx": "#000012", "text": "Ar frys ar o\u0302l eich darlithoedd? Beth am baratoi'r tost pizza syml hwn? Estynnwch dafell neu ddwy o fara o'r rhewgell a'u rhoi yn y tostiwr tra byddwch chi'n paratoi'r topins. Rydym wedi dewis piwri\u0302 tomato a Cheddar wedi'i gratio, gydag ychydig o pepperoni. Rhowch y cwbl o dan y gril i'w orffen."}, {"text_idx": "#000014", "text": "Oes gennych chi gyw ia\u0302r a menyn cnau daear dros ben? Beth am roi cynnig ar ein cyw ia\u0302r satay syml? Y cwbl sydd angen ei wneud yw rhoi menyn cnau daear a saws tsili melys mewn sosban gydag ychydig o sudd leim, ac ychwanegu cyw ia\u0302r wedi\u2019i goginio. Rhowch y cwbl ar bla\u0302t, ac os ydych chi\u2019n teimlo\u2019n arbennig o ffansi, rhowch ychydig o goriander a shibwns ar ben y cyfan."}, {"text_idx": "#000015", "text": "Teimlo effaith y noson fawr neithiwr, ac angen pryd o fwyd i leddfu\u2019r boen? Estynnwch eich bara o\u2019r rhewgell a\u2019i roi yn y tostiwr (rydym wedi dewis bara naan, ond mae unrhyw fath o fara\u2019n iawn). Defnyddiwch ffa pob, ychwanegwch lond llwy de o bowdr cyri, pinsiad o goriander (os oes gennych chi beth) a\u2019i roi yn y microdon am gwpwl o funudau. Unwaith mae\u2019n barod, arllwyswch y ffa dros y tost a\u2019i fwynhau! Blasus dros ben, a gorau oll, rydych chi\u2019n osgoi gwastraffu bara."}, {"text_idx": "#000016", "text": "Brecwast Cymreig... ar dost! Peidiwch a\u0302 gadael eich tost ar un ochr, gadewch iddo serennu fel canolbwynt y wledd syml hon dros y penwythnos. Cymerwch dafell o fara (gallwch ei estyn yn syth o\u2019r rhewgell!), ei dostio a thorrwch betryal allan o\u2019r canol. Sleisiwch selsigen boeth yn ei hanner i lenwi\u2019r bwlch yn y canol. Rhowch wy wedi\u2019i ffrio ar ei ben, ychwanegwch eich hoff saws a dyna chi gampwaith... a beth am y darn tost a gafodd ei dorri allan yn gynharach? Beth am ei dowcio yn y melynwy? Nefolaidd!"}, {"text_idx": "#000017", "text": "P\u2019un ai apelio at chwant y plant yn eu harddegau, ynteu wrthi\u2019n paratoi byrbryd ar gyfer y plantos bach ydych chi, mae gennym dost perffaith ar gyfer pob sefyllfa."}, {"text_idx": "#000018", "text": "Perffaith ar gyfer y teulu oll, mae\u2019r cynhwysion sylfaenol hyn, sy\u2019n siw\u0302r o fod yn llechu yn eich oergell, yn sicr o lenwi boliau pawb amser te. Tro-ffriwch fadarch a chorizo a\u2019i osod ar ben tost euraidd. Ychwanegwch bersli os oes gennych chi beth! Bydd y pryd hwn yn barod mewn 10 munud."}, {"text_idx": "#000019", "text": "Tuniau sardi\u0302ns yn llenwi\u2019r cwpwrdd? Gallwch eu cyfuno a\u0302\u2019r tuniau tomatos yn eich cwpwrdd a dyna ichi bryd blasus i\u2019r teulu. Rhowch y sardi\u0302ns a\u2019r tomatos tun mewn powlen gyda fflochiau tsili sych, wedyn ei sesno, ac ychwanegwch bersli a chroen lemon i roi blas. Arllwyswch y cymysgedd dros dost, a dyna ichi glasur! O\u2019r cwpwrdd i\u2019r pla\u0302t mewn llai na 10 munud."}, {"text_idx": "#000020", "text": "Porc dros ben ar o\u0302l y cinio Sul rhost? Twymwch y porc mewn padell ffrio ac ychwanegwch saws afal a dail letys bach (os oes gennych chi beth i\u2019w sbario!). Rhowch fara o\u2019r rhewgell yn y tostiwr, taenwch fwstard arno, a rhowch y cymysgedd ar ei ben. Bydd y pryd hwn yn barod i\u2019w fwynhau mewn llai na 10 munud."}, {"text_idx": "#000021", "text": "Ceisio annog y plantos bach i fwyta bob tamaid sydd ar eu platiau? Mae gennym syniadau topins tost blasus iddyn nhw eu mwynhau. Beth am edrych drwy rai o\u2019n syniadau?"}, {"text_idx": "#000022", "text": "Mae\u2019r topin tost anhygoel hwn yn ffordd ddelfrydol o gael eich plant i fwynhau tost, ynghyd a\u0302'u diddanu am o leiaf 10 munud. Dangoswch iddyn nhw mor hawdd yw paratoi\u2019r byrbryd blasus hwn drwy roi eich bara\u2019n syth o\u2019r rhewgell yn y tostiwr. Wedyn, ychwanegwch bast brechdan siocled a malws melys, a\u2019i doddi o dan y gril. Ychwanegwch friwsion bisgedi sydd wedi bod yn llechu yng nghefn y cwpwrdd bwyd i orffen. Mae\u2019n wir mor hawdd a\u0302 hynny!"}, {"text_idx": "#000023", "text": "Oes gennych chi fysedd pysgod yn y rhewgell? Gallwch eu gweini gyda thost \u2013 estynnwch ambell dafell o\u2019r rhewgell a\u2019i roi\u2019n syth yn y tostiwr, dyna ichi bryd o fwyd sy\u2019n barod yn yr amser mae\u2019n ei gymryd i goginio\u2019r bysedd pysgod. Coginiwch y bysedd pysgod a\u2019r pys slwtsh yn o\u0302l y cyfarwyddiadau ar eu pecynnau. Torrwch y tost ar ffurf pysgodyn a thaenu\u2019r pys ar ei ben. Defnyddiwch y bysedd pysgod i roi esgyll i\u2019r pysgodyn a defnyddiwch saws tartar i ychwanegu\u2019r manylion. Bydd yn ddigon i\u2019w cadw nhw\u2019n llawn... nes daw amser cinio, o leiaf!"}, {"text_idx": "#000024", "text": "Dyma\u2019r rysa\u0301it lysieuol berffaith i gynnig rhywbeth newydd i\u2019ch plant! Mae\u2019r hash tatws hwn gydag wy yn defnyddio cynhwysion clasurol ond mae\u2019r bresych deiliog yn cyflwyno blas newydd! Trowch datws wedi\u2019u coginio a\u2019u torri\u2019n fa\u0302n mewn padell ffrio gyda sibols, olew a halen a phupur nes bydd y cyfan yn euraidd. Ychwanegwch y bresych deiliog a\u2019r pys a\u2019i goginio nes bydd y cyfan yn chwilboeth. Wedyn, ychwanegwch saws brown i\u2019r cymysgedd i ychwanegu mwy o flas. Os nad oes gennych fresych deiliog wrth law, mae unrhyw lysiau dros ben yr un mor flasus. Ychwanegwch wy wedi\u2019i botsio ar ben y pryd a dyna frecwast wedi\u2019i baratoi mewn 15 munud."}, {"text_idx": "#000025", "text": "Mae gennym syniadau ar gyfer topins tost blasus i\u2019w mwynhau ar o\u0302l sesiwn chwyslyd yn yr ystafell ffitrwydd. Rhowch gynnig ar y cynhwysion hyn \u2013 maen nhw\u2019n flasus ac yn llawn protein."}, {"text_idx": "#000026", "text": "Tost i adennill eich egni"}, {"text_idx": "#000027", "text": "Dyma dopin tost syml i\u2019w fwynhau ar o\u0302l ymarfer corff. Tostiwch fara\u2019n syth o\u2019r rhewgell a thaenwch gaws colfran ar ei ben. Gwasgarwch gennin syfi wedi\u2019u torri\u2019n fa\u0302n ar ei ben, ac ychwanegwch ychydig o ddail letys bach. Dim ffwdan, dim gwastraff, dim problem!"}, {"text_idx": "#000028", "text": "Mae\u2019r cynhwysion hyn yn llawn protein ac yn flasus dros ben, felly mae\u2019r pryd hwn yn siw\u0302r o\u2019ch bodloni. Llwywch afocado ar dost, ynghyd ag wy wedi\u2019i ferwi a\u2019i sleisio, a rhowch ychydig o sudd lemon a chennin syfi ar ei ben. Blasus!"}, {"text_idx": "#000029", "text": "Pasg Hapus i chi! Wyau Pasg yw\u2019r danteithion arferol, wrth gwrs, OND beth am ystyried y rhyfeddodau tost hyn? Maen nhw\u2019n siw\u0302r o blesio pawb yn y teulu."}, {"text_idx": "#000030", "text": "Danteithion melys at y Pasg"}, {"text_idx": "#000031", "text": "Mae\u2019r byrbryd melys, sydyn hwn yn siw\u0302r o fodloni\u2019r plant (y rhai bach a\u2019r rhai mawr) nes daw cwningen y Pasg i ddanfon ei wyau Pasg blasus. Y cwbl sydd ei angen arnoch yw bara wedi\u2019i rewi (i\u2019w dostio), menyn cnau daear, banana a llwyaid o fe\u0302l. Hawdd."}, {"text_idx": "#000032", "text": "Oes gennych deulu\u2019n dod i aros dros benwythnos y Pasg? Gwnewch argraff gyda\u2019r tost eog wedi\u2019i gochi amheuthun hwn. Rhowch fara\u2019n syth o\u2019r rhewgell yn y tostiwr, a\u2019r cwbl sydd angen ei ychwanegu yw eog, wy wedi\u2019i sgramblo (gyda menyn a llaeth) a halen a phupur."}, {"text_idx": "#000033", "text": "Chwilio am ffordd hwyliog o gael y plant i gymryd rhan mewn atal gwastraff bwyd? Dyma dost cwningen del sy\u2019n hawdd i\u2019w baratoi. Y cwbl sydd ei angen arnoch yw bara wedi\u2019i dostio\u2019n syth o\u2019r rhewgell, menyn ac wy wedi\u2019i ferwi. Defnyddiwch y darnau bach o dost dros ben ac ychydig o ferwr i roi gwair i\u2019r gwningen chwarae ynddo!"}, {"text_idx": "#000034", "text": "Mae\u2019r gwanwyn bron a\u0302 chyrraedd, hwre! Pa ffordd well i ddechrau meddwl am yr haf na bwyd blasus, er na chawn bob amser ryw lawer o haf yng Nghymru? Mae\u2019r danteithion hyn yn siw\u0302r o\u2019ch llawenhau."}, {"text_idx": "#000035", "text": "Mae\u2019r topin tost ffres hwn yn siw\u0302r o roi blas yr haf yn ar eich tafod. Y cwbl sydd ei angen arnoch yw cyw ia\u0302r, saws mintys, berwr ac iogwrt (neu botyn tzatziki o\u2019r siop). Wrth gwrs, bydd y cyfan yn cymryd ei le ar ben tost blasus, wedi'i wneud yn syth o'r rhewgell!"}, {"text_idx": "#000036", "text": "Mae hwn yn edrych mor flasus! Mae\u2019n llawn blas yr haf. Mae\u2019r cynhwysion ffres i gyd yn cyfuno\u2019n wych \u2013 tomato, mozzarella, dail basil a halen a phupur. Os nad oes gennych fasil ffres, gallwch ddefnyddio llwyaid o pesto yn ei le. Mae\u2019r topin hwn yn BERFFAITH ar ben y bara rydych chi wedi\u2019i roi yn y tostiwr yn syth o\u2019r rhewgell."}, {"text_idx": "#000037", "text": "Mae pwdin traddodiadol yn un o hanfodion y gwanwyn. Pastai afal ar dost! Mae\u2019n well na fyddech chi\u2019n ei ddisgwyl. Y cwbl sydd ei angen arnoch yw afal wedi\u2019i sleisio ar dost gyda sinamon a siwgr wedi\u2019i ysgeintio ar ei ben, a thwymo\u2019r cyfan o dan y gril. Perffaith."}, {"text_idx": "#000038", "text": "Gyda\u2019r rasio fformiwla 1 ar fin dechrau, dyma rannu syniadau ar gyfer byrbrydau cyfleus i chi a\u2019ch ffrindiau i\u2019w mwynhau drwy gydol y cyffro."}, {"text_idx": "#000039", "text": "Rhowch gynnig ar fresych deiliog blasus gyntaf, gyda thomatos heulsych, sibols a saws soi. Mae\u2019r rysa\u0301it chwim hon yn siw\u0302r o fod yn fuddugol ymysg eich ffrindiau."}, {"text_idx": "#000040", "text": "Rhowch gynnig ar y tiwna Mecsicanaidd blasus hwn gyda phupur melyn, tiwna a llwyaid o iogwrt Groegaidd (ychwanegwch fymryn o goriander os oes gennych beth i\u2019w sbario). Bydd eich ffrindiau yn ei lowcio!"}, {"text_idx": "#000041", "text": "Wrth i\u2019r ceir fformiwla 1 wibio rownd y trac, pa ddanteithion fydd yn bencampwyr y topins tost? Tybed fyddwch chi\u2019n ddigon mentrus i roi cynnig ar ein tost fflagiau past brechdan cnau cyll a chaws meddal? Mi fyddech chi\u2019n nyts i beidio! #sorrynotsorry"}, {"text_idx": "#000042", "text": "A fyddwch chi\u2019n gwylio rowndiau terfynol y Chwe Gwlad gyda\u2019ch ffrindiau\u2019r penwythnos hwn? Beth am dynnu bara o\u2019r rhewgell a\u2019i roi yn syth yn y tostiwr a gwneud argraff ar bawb gyda\u2019ch byrbrydau blasus?"}, {"text_idx": "#000043", "text": "Pan fydd y ge\u0302m dan ei sang, rydych chi\u2019n siw\u0302r o gael chwant nachos! Oes yna fara fflat i\u2019w sbario acw? Rhowch olew olewydd arno a\u2019i sesno, wedyn rhowch ef yn y ffwrn. Os ydych chi\u2019n mwynhau ychydig o sbeis, ychwanegwch bowdr tsili neu baprica."}, {"text_idx": "#000044", "text": "Gyntaf oll, tost y twrnament: cyw ia\u0302r harissa gyda phupur coch, sibols ac iogwrt Groegaidd. Ychwanegwch bast harissa (os ydych chi\u2019n ffan o sbeis!) a sudd lemon am ychwaneg o flas."}, {"text_idx": "#000045", "text": "Beth am arddangos eich sgiliau coginio a\u2019ch balchder Celtaidd gyda\u2019r byrbryd gwyrdd hyfryd hwn?"}, {"text_idx": "#000046", "text": "Rhowch afocado mewn powlen, ychwanegwch gnau cyll, egin ffa, hadau pwmpen, hadau sesame, sudd lemon a chennin syfi. Rhowch y cyfan ar ddarn o dost. Gallwch dynnu\u2019r bara yn syth o\u2019r rhewgell a\u2019i roi yn y tostiwr!"}, {"text_idx": "#000047", "text": "6 ffordd o ddefnyddio cyw ia\u0302r dros ben\nYdych chi\u2019n taflu ambell i ddarn o gyw ia\u0302r sydd wedi mynd yn angof yn yr oergell? Dyna wastraff. Gallwch roi\u2019r gorau i hynny heddiw gyda\u2019r cynghorion hyn ar gyfer defnyddio\u2019r cyw ia\u0302r i gyd \u2013 gan arbed arian a helpu\u2019r amgylchedd. Mae pawb ar ei ennill."}, {"text_idx": "#000048", "text": "Ydych chi\u2019n taflu ambell i ddarn o gyw ia\u0302r sydd wedi mynd yn angof yn yr oergell? Dyna wastraff. Gallwch roi\u2019r gorau i hynny heddiw gyda\u2019r cynghorion hyn ar gyfer defnyddio\u2019r cyw ia\u0302r i gyd \u2013 gan arbed arian a helpu\u2019r amgylchedd. Mae pawb ar ei ennill."}, {"text_idx": "#000049", "text": "Byrgyrs Ffa rhwydd i\u2019w gwneud\nBeth allai fod yn haws i\u2019w gwneud na swp o fyrgyrs ffa i\u2019w rhoi yn eich rhewgell?\nMae pasta a reis yn gyfuniad poblogaidd ac mae amrywiadau o\u2019r pryd hwn yn cael eu cynnig fel bwyd stryd mewn rhai rhannau o\u2019r dwyrain canol. Mae hwn yn bryd sy\u2019n llenwi ac mae\u2019n hawdd ei wneud."}, {"text_idx": "#000050", "text": "Beth allai fod yn haws i\u2019w gwneud na swp o fyrgyrs ffa i\u2019w rhoi yn eich rhewgell?"}, {"text_idx": "#000051", "text": "Mae pasta a reis yn gyfuniad poblogaidd ac mae amrywiadau o\u2019r pryd hwn yn cael eu cynnig fel bwyd stryd mewn rhai rhannau o\u2019r dwyrain canol. Mae hwn yn bryd sy\u2019n llenwi ac mae\u2019n hawdd ei wneud."}, {"text_idx": "#000052", "text": "Tanysgrifiwch i\u2019r cylchlythyr i dderbyn pethau blasus bob mis."}, {"text_idx": "#000053", "text": "Tanysgrifiwch i'r cylchlythyr a chael rhai pethau blasus bob mis."}]